Document ID: 32012D0283

РЕШЕНИЕ НА СЪВЕТА
от 24 април 2012 година
за сключването от Европейския съюз на изменен Устав и Процедурен правилник на Международната група за изследване на каучука
(2012/283/ЕС)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за функционирането на Европейския съюз, и по-специално член 207, параграфи 3 и 4 във връзка с член 218, параграф 6, буква а), подточка v) от него,
като взе предвид предложението на Европейската комисия,
като взе предвид одобрението на Европейския парламент,
като има предвид, че:
(1)
След няколко кръга преговори на 14 юли 2011 г. ръководителите на делегации към Международната група за изследване на каучука („Групата“) се споразумяха за текста на изменен Устав и Процедурен правилник на Групата.
(2)
Съюзът е член на Групата.
(3)
Тези държави-членки на Съюза, които са били членове на Групата, са депозирали официални уведомления за напускане и са я напуснали считано от 1 юли 2011 г.
(4)
Приемането на изменен Устав и Процедурен правилник на Групата е задължително условие, за да се утвърди новото седалище на Групата и да се установят изрични разпоредби относно статута на Съюза в нея, както и за да се внесат промени в организационната ѝ структура, вноските в бюджета и процедурите за вземане на решения.
(5)
Подписването, от името на Съюза на изменен Устав и Процедурен правилник на Групата бе разрешено с Решение 2011/664/ЕС на Съвета (1), което също така предвижда временното им прилагане до приключване на процедурите за сключването им.
(6)
Измененият Устав и Процедурен правилник на Групата следва да бъдат одобрени,
ПРИЕ НАСТОЯЩОТО РЕШЕНИЕ:
Член 1
Измененият Устав и Процедурен правилник на Международната група за изследване на каучука („Групата“) се одобряват от името на Съюза.
Текстовете на изменения Устав и Процедурен правилник са публикувани в Официален вестник на Европейския съюз (2).
Член 2
Председателят на Съвета е оправомощен да посочи лицето(лицата), упълномощено(и) да потвърди(ят) писмено пред генералния секретар на Групата съгласието на Съюза да бъде обвързан от изменения Устав и Процедурен правилник.
Член 3
Съюзът се представлява от представители на Комисията на заседанията на ръководителите на делегации към групата, както е установено в член IХ от изменения Устав.
Държавите-членки могат да участват в заседанията на ръководителите на делегации като част от делегацията на Съюза.
Член 4
Настоящото решение влиза в сила в деня на приемането му.
Съставено в Люксембург на 24 април 2012 година.

Labels: 10
1
5